b"\n_START_ARTICLE_\nJuha Kankkunen\n_START_SECTION_\nEnsivoitosta kahteen maailmanmestaruuteen\n_START_PARAGRAPH_\nKankkusen ensimm\xc3\xa4inen MM-rallivoitto tuli vuoden 1985 Safari-rallista. Samana vuonna h\xc3\xa4n voitti Norsunluurannikon rallin ja vei Afrikan rallimestaruuden. MM-sarjassa h\xc3\xa4n sijoittui viidenneksi._NEWLINE_Kaudeksi 1986 Kankkunen siirtyi Toyotalta Peugeot'lle maailmanmestari Timo Salosen tallitoveriksi. Kankkunen voitti vuoden aikana Ruotsin rallin, Akropolis-rallin ja Uuden-Seelannin rallin. San Remon rallissa kansainv\xc3\xa4linen autourheiluliitto FISA hylk\xc3\xa4si Peugeotit s\xc3\xa4\xc3\xa4nt\xc3\xb6jen vastaisten pohjapanssareiden vuoksi ja Lancian tallim\xc3\xa4\xc3\xa4r\xc3\xa4yksen avustamana voittoon ajoi Markku Al\xc3\xa9n. Kauden p\xc3\xa4\xc3\xa4ttyess\xc3\xa4 Al\xc3\xa9n oli MM-pisteiss\xc3\xa4 ykk\xc3\xb6nen mutta FISA hyv\xc3\xa4ksyi 18. joulukuuta Peugeot'n protestin ja mit\xc3\xa4t\xc3\xb6i San Remon rallin tulokset, jolloin Kankkunen nousi maailmanmestariksi. Kankkunen ker\xc3\xa4si MM-sarjassa 118 pistett\xc3\xa4 ja Al\xc3\xa9n 104. Timo Salonen varmisti suomalaisten kolmoisvoiton ja Peugeot voitti valmistajien mestaruuden._NEWLINE_Kaudella 1987 Kankkunen voitti vain Yhdysvalloissa ajetun Olympus-rallin sek\xc3\xa4 kauden viimeisen\xc3\xa4 osakilpailuna ajetun RAC-rallin mutta se riitti maailmanmestaruuteen. Toiseksi Kankkunen sijoittui Monte Carlo -rallissa ja Akropolis-rallissa sek\xc3\xa4 kolmanneksi Ruotsin rallissa. Kankkunen sai MM-sarjassa kokoon 100 pistett\xc3\xa4, Italian Massimo Biasion 94 sek\xc3\xa4 Markku Al\xc3\xa9n 86. Kaikki kolme ajoivat Lancialla.\n_START_SECTION_\nV\xc3\xa4livuodet ja kolmas maailmanmestaruus\n_START_PARAGRAPH_\nVuodeksi 1988 Kankkunen vaihtoi MM-ralliajokikseen Toyotan. MM-sarjassa h\xc3\xa4n ei saavuttanut menestyst\xc3\xa4. Vuoden alussa h\xc3\xa4n ajoi Pariisi\xe2\x80\x93Dakar-rallin voittoon, mit\xc3\xa4 helpotti se, ett\xc3\xa4 Ari Vatasen auto varastettiin ja h\xc3\xa4n my\xc3\xb6h\xc3\xa4styi sen vuoksi yhdelt\xc3\xa4 osuudelta kaksi tuntia. Hein\xc3\xa4kuussa Kankkunen sijoittui Vatasen takana toiseksi Pikes Peak -m\xc3\xa4kiajossa Yhdysvalloissa. Joulukuussa h\xc3\xa4n voitti Pariisin l\xc3\xa4hell\xc3\xa4 ajetun Mestareiden kisan._NEWLINE_Vuonna 1989 Kankkunen ajoi Toyotalla MM-sarjassa kolmanneksi 46 pistett\xc3\xa4 mestari Massimo Biasionille h\xc3\xa4vinneen\xc3\xa4. Kankkunen voitti kauden aikana vain Australian rallin. Vuonna 1990 Kankkusen ajokkina oli Lancia ja sijoitus MM-sarjassa j\xc3\xa4lleen kolmas, nyt 55 pistett\xc3\xa4 maailmanmestari Carlos Sainzin takana. Vuoden ainoan voittonsa Kankkunen ajoi j\xc3\xa4lleen Australian rallissa._NEWLINE_Vuonna 1991 Lancialla ajanut Kankkunen voitti ensimm\xc3\xa4isen\xc3\xa4 kuljettajana kolmannen maailmanmestaruutensa. H\xc3\xa4n voitti kauden 14 MM-rallista viisi: Safari-rallin, Akropolis-rallin, ensi kertaa kotimaansa Suomen rallin, Australian rallin sek\xc3\xa4 kauden p\xc3\xa4\xc3\xa4tteeksi ajetun RAC-rallin. Uuden-Seelannin rallissa ja Katalonian rallissa h\xc3\xa4n sijoittui toiseksi. MM-tuloksissa h\xc3\xa4n voitti Toyota-kuljettaja Carlos Sainzin seitsem\xc3\xa4ll\xc3\xa4 pisteell\xc3\xa4. Lancia voitti my\xc3\xb6s merkkimestaruuden. Huhtikuussa Kankkunen voitti EM-sarjaan kuuluneen Costa Smeraldan rallin Sardiniassa. Joulukuussa h\xc3\xa4n ajoi Espanjassa Jaraman radalla Mestarien kisan voittoon. Suomessa h\xc3\xa4n sijoittui Vuoden urheilija -\xc3\xa4\xc3\xa4nestyksess\xc3\xa4 kolmanneksi.\n_START_SECTION_\nNelj\xc3\xa4s maailmanmestaruus ja valinta vuoden suomalaisurheilijaksi\n_START_PARAGRAPH_\nVuonna 1992 Kankkunen sijoittui Lancialla MM-sarjassa toiseksi kymmenen pistett\xc3\xa4 Carlos Sainzin takana. Kankkunen voitti vain maaliskuussa ajetun Portugalin rallin mutta sijoittui toiseksi Safari-rallissa, Akropolis-rallissa, Suomen rallissa, Australian rallissa, San Remon rallissa ja Katalonian rallissa sek\xc3\xa4 kolmanneksi Monte Carlo -rallissa ja RAC-rallissa._NEWLINE_Vuodeksi 1993 Juha Kankkunen siirtyi Lancialta ajamaan Toyotaa, kun taas hallitseva mestari Carlos Sainz muutti toiseen suuntaan. Kankkunen voitti kauden aikana Safari-rallin, Argentiinan rallin, Suomen rallin, Australian rallin sek\xc3\xa4 RAC-rallin ja varmisti nelj\xc3\xa4nnen maailmanmestaruutensa jo toiseksi viimeisess\xc3\xa4 osakilpailussa Kataloniassa, jossa h\xc3\xa4n kolmannen sijansa ansiosta nousi my\xc3\xb6s kaikkien aikojen eniten MM-pisteit\xc3\xa4 ker\xc3\xa4nneeksi kuljettajaksi ohi Markku Al\xc3\xa9nin. Ruotsin rallissa Kankkunen sijoittui toiseksi. MM-tuloksissa h\xc3\xa4n oli 31 pistett\xc3\xa4 edell\xc3\xa4 Ford-kuljettaja Fran\xc3\xa7ois Delecouria. Toyota voitti tallien maailmanmestaruuden. Urheilutoimittajain Liitto valitsi Kankkusen vuoden 1993 parhaaksi suomalaisurheilijaksi. Kankkusen kunniaksi nimettiin Laukaalla oma tie, kun Lankamaan soratie nimettiin Juha Kankkusen tieksi.\n_START_SECTION_\nJ\xc3\xa4lleen kolmossija ja Toyotan hylk\xc3\xa4ys\n_START_PARAGRAPH_\nVuonna 1994 Kankkunen jatkoi Toyotan tallissa. H\xc3\xa4n voitti kauden kymmenest\xc3\xa4 MM-rallista vain Portugalin rallin, sijoittui Monte Carlo -rallissa, Uuden-Seelannin rallissa ja RAC-rallissa toiseksi sek\xc3\xa4 oli Akropolis-rallissa kolmas. Safari-ralli p\xc3\xa4\xc3\xa4ttyi Kankkuselta rajuun ulosajoon k\xc3\xa4rkipaikalta mutta sek\xc3\xa4 h\xc3\xa4n ett\xc3\xa4 kartanlukija Nicky Grist selvisiv\xc3\xa4t suuremmitta vammoitta. Suomen rallissa Kankkunen ajoi ulos aivan kotimaisemissaan Lankamaan erikoiskokeella ja menetti siin\xc3\xa4 niin paljon aikaa, ett\xc3\xa4 sijoittui kilpailussa vasta yhdeks\xc3\xa4nneksi. MM-lopputuloksissa Kankkunen sijoittui kolmanneksi 23 pistett\xc3\xa4 tallitoverilleen Didier Auriolille h\xc3\xa4vinneen\xc3\xa4. Toyota oli j\xc3\xa4lleen tallikilpailun ykk\xc3\xb6nen. Australian ralli ei t\xc3\xa4ll\xc3\xa4 kertaa kuulunut MM-sarjaan ja siin\xc3\xa4 Kankkunen ajoi toiseksi Colin McRaen takana._NEWLINE_Vuonna 1995 ajettiin vain kahdeksan MM-osakilpailua, ja Kankkunen ajoi Portugalin rallissa toiseksi sek\xc3\xa4 Monte Carlossa, Uudessa-Seelannissa ja Australiassa kolmanneksi. Suomen rallissa h\xc3\xa4n keskeytti jo ensimm\xc3\xa4isell\xc3\xa4 erikoiskokeella. Ennen kauden p\xc3\xa4\xc3\xa4t\xc3\xb6srallia kansainv\xc3\xa4linen autoliitto FIA ilmoitti mit\xc3\xa4t\xc3\xb6iv\xc3\xa4ns\xc3\xa4 Toyota-tallin ja siten my\xc3\xb6s Kankkusen suoritukset koko kauden ajalta ja asettavansa tallin yhden vuoden kilpailukieltoon s\xc3\xa4\xc3\xa4nt\xc3\xb6jen vastaisen turboahtimen vuoksi. Kankkusella olisi tuossa vaiheessa viel\xc3\xa4 ollut mahdollisuus taistella maailmanmestaruudesta. H\xc3\xa4nen siihen saakka ker\xc3\xa4\xc3\xa4m\xc3\xa4ns\xc3\xa4 pisteet olisivat riitt\xc3\xa4neet MM-tuloksissa kolmanteen sijaan. Maailmanmestaruuden voitti Subaru-kuljettaja Colin McRae.\n_START_SECTION_\nVuodet 1996\xe2\x80\x931999\n_START_PARAGRAPH_\nVuoden 1996 MM-sarjassa Kankkunen ajoi yksityistallin Toyotalla tehdastallin k\xc3\xa4rsiess\xc3\xa4 kilpailukieltoaan. H\xc3\xa4n ajoi Suomen rallissa toiseksi, Aasian ensimm\xc3\xa4isess\xc3\xa4 MM-osakilpailussa Indonesian rallissa kolmanneksi ja Ruotsin rallissa nelj\xc3\xa4nneksi. MM-tuloksissa h\xc3\xa4n sijoittui seitsem\xc3\xa4nneksi._NEWLINE_Kaudella 1997 Kankkunen osallistui kahdeksaan MM-osakilpailuun nelj\xc3\xa4st\xc3\xa4toista tultuaan kesken kauden Ford-talli M-sportin kuljettajaksi Armin Schwarzin tilalle. Kankkunen ajoi palkintosijoille, toiseksi, ensimm\xc3\xa4isen kerran kauden kahdeksannessa kilpailussa Akropolis-rallissa. H\xc3\xa4n johti kilpailua mutta joutui tallinsa m\xc3\xa4\xc3\xa4r\xc3\xa4yksest\xc3\xa4 p\xc3\xa4\xc3\xa4st\xc3\xa4m\xc3\xa4\xc3\xa4n Carlos Sainzin ohitseen. T\xc3\xa4m\xc3\xa4n j\xc3\xa4lkeen Kankkunen ajoi Uudessa-Seelannissa kolmanneksi sek\xc3\xa4 Suomessa, Indonesiassa ja kauden p\xc3\xa4\xc3\xa4tt\xc3\xa4neess\xc3\xa4 RAC-rallissa toiseksi. MM-pisteiss\xc3\xa4 h\xc3\xa4n sijoittui nelj\xc3\xa4nneksi._NEWLINE_Vuonna 1998 Kankkunen ajoi edelleen Fordilla. H\xc3\xa4n sijoittui toiseksi Monte Carlo -rallissa, Safari-rallissa ja Britannian rallissa sek\xc3\xa4 kolmanneksi Ruotsin rallissa, Argentiinan rallissa, Akropolis-rallissa ja Suomen rallissa. MM-sarjassa h\xc3\xa4n sijoittui nelj\xc3\xa4nneksi._NEWLINE_Vuonna 1999 Kankkunen voitti Subarulla ajaen viel\xc3\xa4 kaksi MM-rallia, Argentiinan ja Suomen. Toiseksi h\xc3\xa4n ajoi Monte Carlo -rallissa, Uuden-Seelannin rallissa ja Britannian rallissa. MM-pisteiss\xc3\xa4 h\xc3\xa4n sijoittui j\xc3\xa4lleen nelj\xc3\xa4nneksi.\n_START_SECTION_\nViimeiset kilpavuodet\n_START_PARAGRAPH_\nKaudella 2000 Kankkunen ajoi edelleen Subarulla. H\xc3\xa4nen parhaiksi sijoituksikseen MM-ralleissa j\xc3\xa4iv\xc3\xa4t Safari-rallin kakkossija sek\xc3\xa4 Monte Carlo -rallin ja Akropolis-rallin kolmossija. MM-pisteiss\xc3\xa4 h\xc3\xa4n sijoittui kahdeksanneksi._NEWLINE_Kaudella 2001 Kankkunen piti taukoa MM-sarjasta mutta ajoi Hyundailla Suomen rallissa, jossa hyvin mennyt kisa p\xc3\xa4\xc3\xa4ttyi jarruvikaan. Hyundai tarjosi h\xc3\xa4nelle sopimusta koko kaudeksi 2002 mutta h\xc3\xa4n sopi vain seitsem\xc3\xa4n sorarallin ajamisesta._NEWLINE_Kaudella 2002 Kankkunen ajoi vain kerran MM-pisteille, Uuden-Seelannin rallissa viidenneksi. Argentiinan rallissa h\xc3\xa4n sijoittui seitsem\xc3\xa4nneksi, Ruotsin rallissa ja Safari-rallissa kahdeksanneksi sek\xc3\xa4 Britannian rallissa yhdeks\xc3\xa4nneksi.\n_START_SECTION_\nKilpauran j\xc3\xa4lkeen\n_START_PARAGRAPH_\nUransa j\xc3\xa4lkeen Kankkunen on k\xc3\xa4rsinyt alkoholiongelmista, joista h\xc3\xa4n on avoimesti puhunut._NEWLINE_Kankkunen on osakkaana vuonna 2002 perustetussa Juha Kankkunen Driving Academyssa, Kuusamossa toimivassa liukkaan kelin ajokoulussa. Vuonna 2010 FIA:n puheenjohtaja Jean Todt palkkasi Kankkusen konsultiksi ty\xc3\xb6skentelem\xc3\xa4\xc3\xa4n Rallin MM-sarjan parissa._NEWLINE_Kankkunen osallistui vuoden 2010 Neste Oil Ralliin Ford Focuksella ja sijoittui kahdeksanneksi. Kisan aikana Kankkunen ilmoitti kyseisen rallin j\xc3\xa4\xc3\xa4v\xc3\xa4n h\xc3\xa4nen viimeiseksi rallikseen MM-tasolla. Kisan j\xc3\xa4lkeen Kankkunen palkittiin Abu Dhabi Spirit of the Rally -erikoispalkinnolla, joka jaetaan johtajuudesta, rehtiydest\xc3\xa4, kunnioituksesta tai hyv\xc3\xa4st\xc3\xa4 joukkuehengest\xc3\xa4. Vuonna 2010 Portugalin rallin historic-kulkueessa Kankkunen oli mukana BDA Escortilla ja kartanlukijana oli Nicky Grist._NEWLINE_Vuonna 2015 Kankkunen ajoi Valtra T234-traktorilla traktoreiden nopeusenn\xc3\xa4tykseksi 130,165 kilometri\xc3\xa4 tunnissa."